Дадатак 1

**Інфармацыйна-экспедыцыйная картка**

|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | **09.09.22 г.**  **Батурэвіч Соф’я-Леакадзія Антонаўна, в. Дружба Ашмянскага раёна, 15.05.41 г.н., каталічка**  **Мікліс Тэрэса Вітольдаўна, в. В. Сухадолы Ашмянскага раёна, 13.03.44 г.н., каталічка**  **Прыбыльская Тэрэса Іванаўна, в. Труханы Ашмянскага раёна, 10.01.59 г.н.** |
| Назва абрада (свята, звычая) | Хрэсьбіны |
| Агульныя звесткі (дата і месца правядзення, прымеркаванасць да катал. ці правасл. календара) | Праводзяцца пасля нараджэння дзіцяці ў бліжэйшыя месяцы (не залежна ад каталіцкага календара і посту) |
| Стан бытавання:  а) захаваны ў памяці носьбіта;  б) жывая традыцыя | Традыцыя відазмененая, перадаецца з пакалення ў пакаленне |
| Паслядоўнае апісанне абрада (свята, звычая) і яго этапаў (калі ёсць) | Хрэсьбіны складаюцца з некалькі этапаў:  1. **Адведкі**.  У бліжайшыя тыдні пасля нараджэння дзіцяці маладыя жанчыны (сяброўкі, суседкі) ходзяць “у адведкі”. Усе блізкія і родныя наведваюць маці і дзіця з падарункамі, каб прывітаць новага члена сям’і. Дарылі прысмакі, адрэз тканіны. Маці пры адведках накрывала на стол, гасцей частавалі і звычана запрашалі потым на хрэсьбіны.  2. **Выбар хросных.**  Дзіця імкнуліся пахрысціць як мага хутчэй. Для гэтага першай справай бацькі павінны былі выбраць кумоў. Кумамі павінны былі быць не жанатая пара. Лічылася, калі ахрысцяць жанатыя, то лёс у дзіцяці будзе нешчаслівы. Перавагу аддавалі больш багатым людзям. Кум павінен быў заплаціць за “хрост” (хрышчэнне дзіцяці ў касцёле), а кума набыць для немаўляткі пярынку, кашульку або адрэз тканіны. Калі запрашаюць быць хрышчонымі бацькамі, адмаўляць было нельга. Адмовіць можна было толькі тады, калі з’яўляліся не жанатымі. Лічылася, што калі хрысціш першае дзіця, то яно павінна быць супрацьлеглага полу (дзяўчыне першым трэба хрысціць хлопчыка, а хлопцу – дзяўчынку), каб у будучым быць у пары.  Казалі, калі чалавек сыходзіць на той свет, то шанец трапіць да Бога ёсць толькі ў таго, у каго хрэснікі ёсць.  3. **Адпраўленне да касцёла. Хрост**  Дзіця перад “сакрамэнтам хросту” мылі ў начоўцы, ваду пасля чаго не вылівалі, а пакідалі, каб ёй увечары падлогу вымыць. Пасля ўжо бабка яе вылівала як мага далей ад хаты. Дапамагаць збірацца да касцёла прыходзіла бабка “*хрышчоная*” і кума. Калі дзіцё сабралі, то запрагалі каня і ехалі ў касцёл, бабуля заставалася дома. Бабка ўручала дзіця куме, а тая ў адказ павінна была павязаць её хустачку.  Кумы ў касцёле па чарзе павінны былі трымаць дзіця на руках. Родным бацькам дазвалялася прысутнічаць, але ўсю адказнасць у гэты момант перакладвалі на кумоў. Пасля хрышчэння ў касцёле дзіця нельга было мыць тры дні.  4. **Вяртанне з касцёлу.**  Як дзіця пахрысцяць, то бацькі імкнуліся як мага хутчэй узяць дзіця на рукі: хто першы возьме, да таго дзіця больш цягнуцца будзе. Пасля касцёлу хутка ўсе вярталіся дадому. У гэты час бабуля, засцілала стол белым абрусом і ставіла на стол ежу (хлеб, соль, мяса, гарэлку), чакала ўсіх з касцёлу. Бабуля першай сустракала у хаце дзіця, брала на рукі і клала яго на стол, каб жыў багата. Хросныя бацькі ў гэты час павінны тры разы хуценька аббегчы вакол стала, каб дзіця хутчэй пачало хадзіць. Пасля гэтых дзеянняў накрываецца стол, а хросная маці ў гэты час павінна перасцяліць у ложачку пярынку і пераапрануць дзіця.  5. **Застолле.**  На стол ставілі простыя стравы. “*Мяса варылі. Мяса адвараць з любовым і жырным, вантрабянкі, рулеты, квашаніна. Ну і на салаты бурачкі рабілі, еслі якое врэмя было. Як летам дык што другое, а як зімой, то кісла капуста, то гэта во… Ну і на гарача бульбу тушылі з мясам. Як бывае яшчэ кабана куплялі/калолі і калбасы варылі. Такое усё сваё, прастое*”. *Пірагі, булкі пяклі. Пілі самагонку і хатні квас”.*  Перад тым, як пачаць застолле, бабуля павінна была да стала паднесці дзіця, а кумы - пазнаць і выкупіць. Замест дзіцяці першы раз маглі пакласці ляльку або ката, петуха і паднесці кумам, для таго, каб большы выкуп атрымаць.  За сталом елі, выпівалі, весяліліся. Бабуля выпякала рознае печыва, рабіла цукеркі-петушкі, якія затым бабуля выменьвала ў кумоў на грошы, бо ёсць такая звычка, што калі кумы вяртаюцца да сябе дадому, з іх “петушкоў трасуць” – гэта значыць, што яны павінны пачаставаць за тое, што хроснымі сталі. Петушкі рыхтавала бабуля.  **6. “Тапленне дзеда з бабай”**  К канцу застолля бабулю і дзядулю (але ў першую чаргу бабуля) садзілі ў тачку або вазок і цягнулі праз усю вёску да сажалкі або возера. Тачку зацягвалі ў ваду, аблівалі бабулю і дзядулю і не выцягвалі да таго часу, пакуль яны гарэлкай не пачастуюць. Пасля так жа на вазку іх да дому прыцягвалі назад. |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | Падарунак для бабулі пры ўручэнні дзіця куме: хустачка, адрэз тканіны.  Кашулька для хросту дзіцяці белага колеру.  Петушкі-цукеркі, пячэнне, пернікі для выкупу.  Пярынка – пасцелька для дзіцяці, якая рыхтуецца пасля вяртання з касцёла. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Адзенне дарослых святочнае.  Адзенне дзіця для хросту новая: белая кашуля, шапачка з карункамі. |
| Танцы:  а) назва, від;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка і адзенне (танцавальныя прылады, галаўныя ўборы, абутак);  ж) відэа- ці тэкставае апісанне прыкладваецца. | На Хрэсьбіны запрашалі мясцовага музыканта – гарманіста. Бліжэй к канцу застолля пачыналі танцаваць: полькі, факстрот, вальс.  Танчылі і госці, і бацькі. |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | “**Падмена дзіцяці”.**  Перад тым, як пачаць святочнае застолле, бабка замест дзіцяці ўручала кумам ляльку, ката ці інш. і падносіла хроснай маці, якая, каб атрымаць хросніка, павінна адкупіцца (кум павінен даць “петушкоў”).  “**Тапленне дзеда і бабы**”.  На заканчэнне Хрэсьбін дзеда з бабай вязуць на тачцы да бліжэйшага вадаёма (рэчка, сажалка і інш.), зацягваюць у ваду і вымаюць з той умовай, калі атрымаюць выкуп (гарэлку). |
| Прыкметы, павер’і (тэксты) | Каб добры быў лёс у дзіцяці, хрысціць павінна не сямейная пара.  Хто першы з бацькоў дзіця пасля касцёлу на рукі возьме, да таго больш прывязанае будзе.  Калі дарылі адрэз тканіны на хрост – з яе шылі сукенку ці кашулю (іншае адзенне), “…*гэтае адзенне ўжывалася (насілася). Не так як цяпер…”.*  Калі дзіця хворае, імёны нарачоныя загадзя, кажуць: “*Еслі Пан, то Ян. Еслі Пані, то Анна*”.  Каб жыццё ў дзіцяці было багатым, адразу пасля прыезду з касцёла бабуля павінна пакласці яго на стол, накрыты белым абрусам, на якім пакладзены хлеб. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Пяклі пірагі, рабілі квашаніну, варылі самагонку.  “*Мяса варылі. Мяса адвараць: з любовым і жырным. Ну і на салаты бурачкі рабілі, еслі якое врэмя было. Як летам дык што другое, а як зімой, то кісла капуста, то гэта во… Ну і на гарача бульбу тушылі з мясам. Як бывае яшчэ кабана куплялі/калолі і калбасы варылі. Такое усё сваё, прастое*”  Петушкі – рабіла бабуля з цукру. |